Sø- og Handelsretten har netop slået fast, at lægemiddeldistributøren CD Pharma har misbrugt sin dominerende stilling i 2014.

KONKURRENCELOVENS FORBUD MOD MISBRUG Et misbrug af dominerende stilling går typisk ud på, at den dominerende virksomhed søger:

at udnytte, at den ikke er udsat for konkurrence ved fx at tage urimeligt høje priser til skade for forbrugerne (”udnyttende misbrug”)

at skade konkurrenter eller holde dem ude af markedet, fx ved at tilbyde konkurrenternes kunder særligt store rabatter (”ekskluderende” eller ”afskærmende misbrug”)

Virksomheder og enkeltpersoner kan få en bøde for at overtræde af konkurrencelovens forbud mod misbrug af dominerende stilling.

Kilde: Konkurrence- og Forbrugerstyrelsen

Det skriver Konkurrence- og Forbrugerstyrelsen i en pressemeddelelse.

Med dommen i hånden kan myndighederne i fremtiden lettere sætte ind over for urimelige prisstigninger, mener Jakob Hald, der er direktør i styrelsen.

- Det er en vigtig dom, som kan få betydning for regionernes indkøbspriser på medicin fremover, siger han.

Fra 45 kroner til 945 kroner

Det var i slutningen af april 2014, at CD Pharma valgte at hæve prisen for et lægemiddel med 2.000 procent fra 45 kroner til 945 kroner, skriver styrelsen.

Der er tale om det ve-stimulerende lægemiddel Syntocinon, der bruges til at sætte fødsler igang.

Allerede i januar 2018 fik CD Pharma en afgørelse fra Konkurrencerådet. Rådet mente dengang, at CD Pharma havde overtrådt konkurrenceloven ved at misbruge sin dominerende stilling i sagen.

- CD Pharma havde en eksklusiv distributionsaftale med producenten af Syntocinon, skriver Konkurrence- og Forbrugerstyrelsen.

Har politianmeldt firma

Virksomheden valgte at anke Konkurrencerådets afgørelse til Konkurrenceankenævnet, som kom frem til samme resultat som rådet. Nu har Sø- og Handelsretten valgt at stadfæste nævnets afgørelse.

Syntocinon har været i brug på offentlige sygehuse i Danmark siden 1950’erne. Prisen har i perioden 2007-2014 ligget omkring 44 kroner per pakke.

Konkurrencerådet har også anmeldt sagen til Statsadvokaten for Særlig Økonomisk og International Kriminalitet, der også kendes som Bagmandspolitiet, for at finde ud af, om firmaet kan straffes i sagen.